**NÁRODNÁ RADA SLOVENSKEJ REPUBLIKY**

**VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1508/2016

**187a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov (tlač 187)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 159 zo 7. septembra 2016 pridelila vládny návrh zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov (tlač 187) na  prerokovanie týmto výborom:

* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre financie a rozpočet,
* Výboru Národnej rady Slovenskej republiky pre hospodárske záležitosti,
* Výboru Národnej rady Slovenskej republiky pre pôdohospodárstvo a životné prostredie.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Podľa § 75 ods. 2 zákona o rokovacom poriadku Národnej rady Slovenskej republiky poslanec Národnej rady Slovenskej republiky Miroslav Beblavý, ktorý nie je členom Výboru NR SR pre financie a rozpočet, oznámil v určenej lehote gestorskému výboru svoje stanovisko k predmetnému vládnemu návrhu zákona.

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

* **Výbor** Národnej rady Slovenskej republiky **pre financie a rozpočet** (uzn. č. 71 zo dňa 4. októbra 2016)
* **Ústavnoprávny výbor** Národnej rady Slovenskej republiky (uzn. č. 62 zo dňa 4. októbra 2016)
* **Výbor** Národnej rady Slovenskej republiky **pre hospodárske záležitosti** (uzn. č. 51 zo dňa 4. októbra 2016)
* **Výbor** Národnej rady Slovenskej republiky **pre pôdohospodárstvo a životné prostredie** (uzn. č. 27 zo dňa 4. októbra 2016)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy**:

1. **K čl. I, 1. bodu**

V čl. I, 1. bode, § 4 ods. 8 sa slová „Za tabakový výrobok sa považuje aj tabakový výrobok iný ako uvedený v odseku 2“ nahrádzajú slovami „Predmetom dane je aj výrobok“.

Pripomienka vyjadrenie „bezdymového tabakového výrobku“ ako predmetu dane zjednocuje s totožným vyjadrením pre „tabakovú surovinu“ v § 19a ods. 1 zákona č. 106/2004 Z. z. v znení neskorších predpisov.

**Výbor NR SR pre financie a rozpočet**

**Ústavnoprávny výbor NR SR**

**Výbor** **NR SR** **pre hospodárske záležitosti**

**Výbor NR SR pre pôdohospodárstvo a životné prostredie**

**Gestorský výbor odporúča schváliť.**

1. **K čl. I, 8. bodu**

V čl. I, 8. bode, § 19aa ods. 1 písm. b), ods. 2 a ods. 14 písm. c) sa slová „z tretích štátov“ nahrádzajú slovami „z územia tretích štátov“.

Ide o legislatívno-technickú opravu v súvislosti s terminológiou definovanou v § 2 ods. 1 písm. c) a d) a používanou v celom texte zákona č. 106/2004 Z. z. (napr. § 4, 7, 8, 9, 9a, 9b).

**Výbor NR SR pre financie a rozpočet**

**Ústavnoprávny výbor NR SR**

**Výbor** **NR SR** **pre hospodárske záležitosti**

**Výbor NR SR pre pôdohospodárstvo a životné prostredie**

**Gestorský výbor odporúča schváliť.**

1. **K čl. I, 8. bodu**

V čl. I, 8. bode, § 19aa ods. 5 písm. a) a ods. 6 písm. a) sa vypúšťa slovo „územia“.

Ide o legislatívno-technickú opravu v súvislosti s terminológiou definovanou v § 2 ods. 1 písm. c) a d) a používanou v celom texte zákona č. 106/2004 Z. z. (napr. § 4, 7, 8, 9, 9a, 9b).

**Výbor NR SR pre financie a rozpočet**

**Ústavnoprávny výbor NR SR**

**Výbor** **NR SR** **pre hospodárske záležitosti**

**Výbor NR SR pre pôdohospodárstvo a životné prostredie**

**Gestorský výbor odporúča schváliť.**

1. **K čl. I, 8. bodu**

V čl. I, 8. bode, § 19aa ods. 13 písm. a) a ods. 14 písm. b) sa slová „na územie“ nahrádzajú slovom „do“.

Ide o legislatívno-technickú opravu v súvislosti s terminológiou definovanou v § 2 ods. 1 písm. c) a d) a používanou v celom texte zákona č. 106/2004 Z. z. (napr. § 4, 7, 8, 9, 9a, 9b).

**Výbor NR SR pre financie a rozpočet**

**Ústavnoprávny výbor NR SR**

**Výbor** **NR SR** **pre hospodárske záležitosti**

**Výbor NR SR pre pôdohospodárstvo a životné prostredie**

**Gestorský výbor odporúča schváliť.**

1. **K čl. I, 18. bodu**

V 18. bode nadpis pod § 44u znie:

„Prechodné ustanovenia účinné od 1. februára 2017“.

Ide o zmenu názvu ustanovenia upravujúceho prechodnú zmenu sadzieb dane z cigariet a tabaku. Pôvodný názov § 44u „Prechodné ustanovenia k úpravám účinným od 1. februára 2017“ bol zavádzajúci a nepresný, nakoľko na základe účinnosti vyjadrenej v čl. II nadobúda v rámci predloženého návrhu zákona účinnosť 1. februára 2017 výhradne § 44u, v ňom obsiahnuté ustanovenia preto nepredstavujú prechodné ustanovenia k žiadnej úprave návrhu zákona ani samotného platného znenia zákona č. 106/2004 Z. z. v znení neskorších predpisov.

**Ústavnoprávny výbor NR SR**

**Gestorský výbor odporúča schváliť.**

1. **K čl. II**

V doterajšom čl. II sa slová „1. júla 2017“ nahrádzajú slovami „1. mája 2017“.

Posunutie účinnosti čl. I bodov 1 a 8 až 16 týkajúcich sa §19aa „Osobitné ustanovenia pre bezdymový tabakový výrobok“ z 1. júla 2017 na 1. máj 2017, v tomto prípade, zamedzí potenciálnemu cezhraničnému nákupu týchto výrobkov z blízkych štátov EÚ (t. j. zabráni erózii daňových výnosov) pri zaistení dostatočnej legisvakačnej lehoty pre správcu dane aj daňové subjekty.

Zásadný význam s ohľadom na vývoj na trhu s tabakovými výrobkami má transponovaná európska smernica 2014/40/EÚ týkajúca sa výroby, prezentácie a predaja tabakových a súvisiacich výrobkov do zákona č. 89/2016 Z. z. o výrobe, označovaní a predaji tabakových výrobkov a súvisiacich výrobkov, ktorá zahŕňa nové kategórie tabakových výrobkov podľa § 2 ods. 3 písm. n). Na základe § 14 tohto zákona, môže ktorákoľvek spoločnosť uviesť tieto výrobky na trh do 6 mesiacov od notifikácie Slovenskou obchodnou inšpekciou.

Podľa dostupných informácií ostatné členské štáty v reakcii na očakávaný vývoj na trhu postupne pristupujú k vytvoreniu zodpovedajúceho daňového režimu, ktorý dopĺňa regulačné opatrenia v tejto oblasti. Tým dochádza k ucelenému a systematickému (produktovému a daňovému) regulačnému rámcu pre nové kategórie tabakových výrobkov a k ich postupnému uvádzaniu na trh.

V záujme zabezpečenia vyššej miery právnej istoty, a s cieľom reagovať zodpovedajúcim spôsobom na skutočnosť, že takéto tabakové výrobky sú uvádzané na trh aj v iných členských štátoch EÚ, navrhujeme skoršiu účinnosť ustanovení upravujúcich ich zdaňovanie, a to na 1. máj 2017.

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1,2,3,4,5,6 (1 až 6)**  hlasovať **spoločne** s návrhom gestorského výboru **schváliť.**

V.

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov (tlač 187) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov (tlač 187a) bola schválená uznesením gestorského výboruč. **83 z 11. októbra 2016**.

Týmto uznesením výbor zároveň poveril spoločného spravodajcu **Emila Ďurovčíka,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 11. októbra 2016

**Ladislav Kamenický, v.r.**

**predseda**

**Výboru NR SR pre financie a rozpočet**